Bandaríska geimferðastofnunin NASA hyggst skjóta ómannaðri Artemis-flaug á loft á morgun mánudag. Artemis-áætlunin miðar að því að koma mönnum til tunglsins að nýju og langtímamarkmiðið er að senda fólk til reikistjörnunnar Mars.
Klukkan ríflega hálfeitt eftir hádegi á morgun að íslenskum tíma verður Artemis fyrsta skotið frá Kennedy geimstöðinni á Canaveral-höfða á Florída. Flaugin hefur með sér Óríon-geimhylki en gínur búnar margvíslegum skynjurum sitja í sætum þess.
Skynjurunum er ætlað að mæla titring, hröðun og geislun. Geimhylkið hringsólar tunglið áður en það snýr til jarðar og lendir í Kyrrahafi.
Næsta skref er að senda mannað far á sporbaug um tunglið árið tvö þúsund tuttugu og fjögur. Ekki er ætlunin að lenda á tunglinu fyrr en árið eftir í fyrsta lagi. NASA hefur samið við SpaceX fyrirtæki Elons Musk að smíða það far sem lendir á tunglinu. Það væri þá í fyrsta sinn síðan í desember nítjánhundruð sjötíu og tvö þegar Apollo sautjándi lenti þar.
Þetta er lítið skref fyrir mann en risastórt stökk fyrir mannkynið, sagði Neil Armstrong þegar hann steig fyrstur tólf manna fæti á tunglið.
Forsvarsmenn NASA tala um ferðir til Mars sem næsta risastökk mannkynsins. Ferðirnar til tungslins eru hugsaðar sem einskonar þjálfun og reynsla fyrir það, meðal annars hvað snertir geimbúninga, farartæki og vistir fyrir geimfara.